સુરત હિટ એન્ડ રન કેસમાં ભાગતા ફરતો આરોપી અતુલ વેકરીયા આખરે પોલીસ મથકમાં થયો હાજર | નવગુજરાત સમય
07-04-2021 11:06 PM
દારૂનો નશો કરી અતુલે લક્ઝરી કારથી ત્રણ બાઈકને અડફેટે લઈ મહિલના કચડી મારી હતી
બહુ ચકચારીત વેસુ હીટ એન્ડ રન કેસમાં ઉવર્શી નામની યુવતીનું મોત નીપજ્યું હતું. આ ગંભીર અકસ્માત કરનાર અતુલ બેકરીના માલિક અતુલ વેકરિયાને શોધવા માટે પોલીસ દ્વારા તનતોડ મહેનત કરવામાં આવી હતી. ભારે વિવાદ અને વિરોધ વચ્ચે આખરે અતુલ વેકરીયા સામેથી જ ઉમરા પોલીસ મથકમાં આજે સવારે હાજર થઇ ગયો હતો.
ગત 26મી તારીખે રાત્રે પોશ વિસ્તાર વેસુમાં અતુલ બેકરીના માલિક આરોપી અતુલ વેકરિયાએ દારૂ પીધેલી હાલતમાં તેની લક્ઝરી કાર બેદરકારીથી ચલાવી બે મોપેડને અડફેટે લીધી હતી. તેમાં ઉર્વશી નામની યુવતીને ગંભીર ઇજા થતા તેનું મોત નિપજ્યું હતું. શરૂઆતમાં પોલીસે અતુલ વેકરિયા વિરુદ્ધ આઈપીસીની 304(અ) મુજબ ગુનો દાખલ કર્યો હતો. જેને કારણે અતુલને જામીન મળી ગયા હતા. પરંતુ બાદમાં અતુલે દારૂનો નશો કર્યો હોવાનું અને નશામાં કાર ચલાવતો હોવાનું સાબિત થતા પોલીસે 304 (સાપરાધ-મનુષ્ય વધ)ની કલમ ઉમેરી તેના જામીન રદ્દ કરાયા હતાં. જામીન રદ કરાયા બાદ પોલીસ તેની ધરપકડ કરવા માટે શોધી રહી હતી. અતુલ અઠવાડિયા બાદ પણ પોલીસને હાથ ન લાગતા ભારે વિરોધ ઉઠ્યો હતો.
શહેરમાં અતુલ વેકરીયા અને અતુલ બેકારીમાંથી સામાન ખરીદવાનો ભારે વિરોધ થતા આખરે અતુલ વેકરીયા આજે સવારે ઉમરા પોલીસ મથકમાં સામેથી હાજર થઇ ગયો હતો.
અતુલ વેકરીયાનો કોરોના રિપોર્ટ પોઝિટિવ
અતુલ વેકરિયાને અન્ય આરોપીની જેમ કોરોના ટેસ્ટિંગ માટે સિવિલ હોસ્પિટલમાં લઇ જવામાં આવ્યો હતો. જ્યાં તેનો કોરોના રિપોર્ટ પોઝિટિવ આવ્યો હતો. આ ઉપરાંત તેની તબિયત પણ બરાબર ન હોવાના કારણે તેને સિવિલમાં દાખલ કરી દેવામાં આવ્યો હતો. ઉલ્લેખનીય છે કે અતુલ વેકરિયાનો રિપોર્ટ પોઝિટિવ આવતા હવે 14 દિવસ બાદ સાજો થશે ત્યારે પોલીસ તેની પૂછપરછ કરી શકશે અને આગળની કાર્યવાહી કરી શકશે.